钦定古今图书集成/明伦汇编/氏族典/第273卷 > 王逊志
## 钦定古今图书集成/明伦汇编/氏族典/第273卷 > 王逊志

按《元史陈祖仁传﹕》：“王逊志，字文敏，恽之曾孙也。以荫
授侍仪司通事舍人，历隰州判官，大宁县尹，擢陕西
行台监察御史，累迁佥汉中河西山北三道肃政廉
访司事，入为工部员外郎，迁礼部郎中，拜监察御史。
劾詹事不兰奚、平章宜童，皆逆臣子孙，当屏诸遐裔。
除太府少监，出为江西廉访副使，召佥太常礼仪院”
事。京城不守，公卿争出降，逊志独家居，衣冠而坐。其
友中政院判官王翼来告曰﹕：“新朝宽大，不惟不死，且
仍与官盍。”出诣官自言状，逊志艴然斥之曰﹕：“君既自
不忠，又诱人为不义耶？”因戒其子曰﹕：“汝谨继吾宗。”即
自投井中死。